**ระเบียบคณะกรรมการสิทธิมนุษยชนแห่งชาติ**

ว่าด้วยการกำหนดคุณสมบัติ วิธีการสรรหา และการคัดเลือก

เลขาธิการคณะกรรมการสิทธิมนุษยชนแห่งชาติ

พ.ศ. ๒๕๖๑

โดยที่เป็นการสมควรกำหนดให้มีระเบียบคณะกรรมการสิทธิมนุษยชนแห่งชาติว่าด้วยการกำหนดคุณสมบัติ วิธีการสรรหา และการคัดเลือกเลขาธิการคณะกรรมการสิทธิมนุษยชนแห่งชาติ

อาศัยอำนาจตามความในมาตรา 49 (6) แห่งพระราชบัญญัติประกอบรัฐธรรมนูญว่าด้วยคณะกรรมการสิทธิมนุษยชนแห่งชาติ พ.ศ. 2560 คณะกรรมการสิทธิมนุษยชนแห่งชาติ จึงออกระเบียบไว้ดังต่อไปนี้

ข้อ ๑ ระเบียบนี้เรียกว่า “ระเบียบคณะกรรมการสิทธิมนุษยชนแห่งชาติว่าด้วยการกำหนดคุณสมบัติ วิธีการสรรหา และการคัดเลือกเลขาธิการคณะกรรมการสิทธิมนุษยชนแห่งชาติ พ.ศ. ๒๕๖๑”

ข้อ ๒[[1]](#footnote-1) ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ในระเบียบนี้

“ประธานกรรมการ” หมายความว่า ประธานกรรมการสิทธิมนุษยชนแห่งชาติ

“คณะกรรมการ” หมายความว่า คณะกรรมการสิทธิมนุษยชนแห่งชาติ

“คณะกรรมการสรรหา” หมายความว่า คณะกรรมการสรรหาบุคคลเพื่อดำรงตำแหน่งเลขาธิการคณะกรรมการสิทธิมนุษยชนแห่งชาติ

“เลขาธิการ” หมายความว่า เลขาธิการคณะกรรมการสิทธิมนุษยชนแห่งชาติ

ข้อ ๔ คุณสมบัติของผู้ที่จะดำรงตำแหน่งเลขาธิการ ให้เป็นไปตามมาตรฐานกำหนดตำแหน่ง   
ที่คณะกรรมการในฐานะองค์กรกลางบริหารงานบุคคล (ก.ส.) กำหนด โดยจะต้องดำรงตำแหน่งประเภทบริหาร ระดับสูง มาแล้วไม่น้อยกว่าหนึ่งปี

ข้อ ๕ ให้คณะกรรมการดำเนินการสรรหาและคัดเลือกบุคคลมาดำรงตำแหน่งเลขาธิการในกรณีดังต่อไปนี้

(๑) เมื่อผู้ดำรงตำแหน่งเลขาธิการพ้นจากตำแหน่งเพราะเกษียณอายุราชการ

(๒) เมื่อตำแหน่งเลขาธิการว่างลงเพราะเหตุอื่นนอกจาก (๑)

ให้คณะกรรมการแต่งตั้งคณะกรรมการสรรหาคณะหนึ่งจำนวนห้าคน ประกอบด้วย ผู้ทรงคุณวุฒิ  
ด้านการบริหาร ด้านกฎหมาย และด้านสิทธิมนุษยชน เป็นกรรมการ โดยมีหัวหน้าส่วนราชการระดับสำนักที่รับผิดชอบด้านการบริหารงานบุคคลของสำนักงานคณะกรรมการสิทธิมนุษยชนแห่งชาติ  
เป็นเลขานุการ

ในกรณีตาม (๑) ให้คณะกรรมการแต่งตั้งคณะกรรมการสรรหาและดำเนินการสรรหาตามวรรคสองได้ไม่เกินเก้าสิบวันก่อนที่เลขาธิการผู้นั้นจะเกษียณอายุราชการ

ข้อ 6 ให้คณะกรรมการสรรหากำหนดเกณฑ์การประเมิน วิธีการ และเงื่อนไขในการสรรหา   
โดยอาจกำหนดให้ใช้วิธีการสัมภาษณ์ การเสนอวิสัยทัศน์ การทดสอบความรู้ความสามารถ หรือวิธีการอย่างอื่นวิธีการใดวิธีการหนึ่งหรือหลายวิธีตามที่คณะกรรมการสรรหาเห็นว่าเหมาะสม ทั้งนี้   
ให้คณะกรรมการสรรหาประกาศรับสมัครโดยกำหนดรายละเอียดเกี่ยวกับคุณสมบัติของผู้สมัคร รายละเอียดขอบเขตงานในหน้าที่ ลักษณะงาน และข้อมูลอื่นที่จำเป็นสำหรับตำแหน่งเลขาธิการ

ข้อ 7 ให้คณะกรรมการสรรหาตรวจสอบคุณสมบัติผู้สมัครเข้ารับการสรรหา และดำเนินการสรรหาโดยพิจารณาจากความรู้ ความสามารถ ความประพฤติ ประวัติการรับราชการและประสบการณ์   
โดยจะต้องเสนอผลงานอันเป็นที่ประจักษ์มาด้วย ทั้งนี้ ตามวิธีการที่คณะกรรมการสรรหากำหนด

เมื่อคณะกรรมการสรรหาพิจารณาแล้วให้เสนอบัญชีรายชื่อผู้ที่ได้รับการสรรหา จำนวนไม่น้อยกว่าสองรายแต่ไม่เกินสามราย โดยเรียงลำดับชื่อตามตัวอักษร พร้อมทั้งระบุเหตุผลและความเหมาะสม  
ของผู้ที่ได้รับการสรรหาดังกล่าวต่อคณะกรรมการ

กรณีที่คณะกรรมการสรรหาได้ดำเนินการตามวรรคหนึ่งแล้วเห็นว่าไม่มีผู้ใดสมควรได้รับการ  
สรรหาให้รายงานต่อคณะกรรมการแล้วเริ่มดำเนินการตามข้อ 6 ใหม่

ข้อ 8 คณะกรรมการสรรหาอาจแต่งตั้งคณะทำงานเพื่อช่วยดำเนินการในเรื่องหนึ่งเรื่องใดก็ได้

ข้อ 9 ให้คณะกรรมการพิจารณาคัดเลือกผู้ที่สมควรได้รับการแต่งตั้งให้ดำรงตำแหน่งเลขาธิการตามข้อ ๗ แล้วดำเนินการตามมาตรา 54 (1) แห่งพระราชบัญญัติประกอบรัฐธรรมนูญว่าด้วยคณะกรรมการสิทธิมนุษยชนแห่งชาติ พ.ศ. 2560 ต่อไป

กรณีที่คณะกรรมการพิจารณาแล้วเห็นว่า บัญชีรายชื่อที่คณะกรรมการสรรหาเสนอมายังไม่มี  
ผู้สมควรได้รับการแต่งตั้งให้ดำรงตำแหน่งเลขาธิการ ให้คณะกรรมการดำเนินการแต่งตั้งคณะกรรมการสรรหาเพื่อดำเนินการสรรหาใหม่ โดยอาจแต่งตั้งจากกรรมการสรรหาคนเดิมก็ได้

ข้อ ๑0 ให้ประธานกรรมการรักษาการตามระเบียบนี้

ในกรณีที่มีปัญหาเกี่ยวกับการปฏิบัติตามระเบียบนี้ ให้คณะกรรมการเป็นผู้วินิจฉัย คำวินิจฉัยนั้น  
ให้เป็นที่สุด

ประกาศ ณ วันที่ ๖ มีนาคม พ.ศ. ๒๕๖๑

วัส ติงสมิตร

ประธานกรรมการสิทธิมนุษยชนแห่งชาติ

1. ราชกิจจานุเบกษา เล่ม ๑๓๕/ตอนที่ ๑๘ ก/หน้า ๑/๒๒ มีนาคม ๒๕๖๑ [↑](#footnote-ref-1)